แบบ 56 - 1

ส่วนที่ 1

ข้อมูลสรุป (Executive Summary)

บริษัท ไพลอน จำกัด (มหาชน) (“บริษัท”) เริ่มดำเนินธุรกิจในปี 2545
โดยประกอบธุรกิจรับเหมาก่อสร้างงานฐานรากซึ่งแบ่งออกเป็น 3 สายงานหลัก ดังนี้

งานเสาเข็มเจาะ (Bored Pile)
เสาเข็มเจาะเป็นเสาเข็มที่นิยมใช้กับการก่อสร้างฐานรากของโครงสร้างขนาดใหญ่
และโครงสร้างอาคารในบริเวณที่มีพื้นที่จำกัด
นอกจากนี้เสาเข็มเจาะยังลดมลภาวะเรื่องเสียงและแรงสั่นสะเทือนเมื่อเทียบกับการใช้เสาเข็มตอก
การก่อสร้างเสาเข็มเจาะนั้นสามารถปรับเปลี่ยนขนาดได้ จากขนาดเส้นผ่านศูนย์กลางน้อยกว่า 50
เซนติเมตร จนถึงมากกว่า 1 เมตรขึ้นไป และทำได้ถึงความลึกมากกว่า 60 เมตร
ขึ้นอยู่กับการออกแบบกำลังรับน้ำหนักของเสาเข็มโดยวิศวกร และสภาพชั้นดินในแต่ละพื้นที่

งานปรับปรุงคุณภาพดิน (Ground Improvement)
มีวัตถุประสงค์เพื่อเพิ่มเสถียรภาพให้กับโครงสร้างของดินเดิม
ทำให้ดินมีกำลังรับน้ำหนักมากขึ้นและป้องกันการเคลื่อนตัวของดิน
โดยบริษัทมีการให้บริการงานประเภทนี้โดยวิธีการอัดฉีดซีเมนต์ด้วยแรงดันสูง (Jet Grouting)
ที่ความดันประมาณ 200 ถึง 400 บาร์

งานก่อสร้างกำแพงกันดินชนิดไดอะแฟรม (Diaphragm Wall)
กำแพงกันดินชนิดไดอะแฟรมเป็นการก่อสร้างกำแพงโดยมีวัตถุประสงค์เพื่อใช้เป็นโครงสร้างรับน้ำหนักและป้องกันการเคลื่อนตัวของดินทางด้านข้าง
ซึ่งส่วนใหญ่จะใช้เพื่อเป็นโครงสร้างของชั้นจอดรถใต้ดิน
กำแพงอาคารผู้โดยสารสำหรับระบบรถไฟฟ้าใต้ดิน และอุโมงค์ลอดทางแยก เป็นต้น

ทั้งนี้ในช่วงปลายปี 2548 บริษัทได้ออกผลิตภัณฑ์ใหม่นอกเหนือจากงานฐานราก ได้แก่

งานก่อสร้างด้วยระบบชิ้นส่วนคอนกรีตหล่อสำเร็จรูป (Prefabricated Concrete System)
เป็นการก่อสร้างโดยการหล่อชิ้นส่วนโครงสร้างคอนกรีตในส่วนต่างๆ เช่น เสา, คาน, พื้น, ผนัง
ขึ้นมาก่อน แล้วจึงนำไปติดตั้ง ณ บริเวณที่ก่อสร้างจริง
การก่อสร้างด้วยวิธีนี้เมื่อเปรียบเทียบกับการก่อสร้างแบบหล่อในที่
จะทำให้สามารถก่อสร้างได้เร็วกว่า
รวมทั้งยังสามารถควบคุมคุณภาพให้เป็นไปตามข้อกำหนดและมาตรฐานทางวิศวกรรมได้ดีกว่า

ผลงานที่สำคัญของบริษัทในปี 2549 ได้แก่ งานฐานรากโครงการสถานีรถไฟฟ้า BTS
ส่วนต่อขยายสายสีลม โครงการวงแหวนด้านใต้ สัญญา 4/2
โครงการศูนย์ราชการแห่งใหม่บนถนนแจ้งวัฒนะ โครงการระบายน้ำบริเวณสนามบินสุวรรณภูมิ ส่วนที่
2 โครงการคอนโดมิเนียม ลุมพินี เพลส สะพานควาย คอนโดมิเนียม เดอะ เอ็มโพริโอ เพลส
สุขุมวิท 24 คอนโดมิเนียม เดอะ เน็กซ์ ลาดพร้าว 44 คอนโดมิเนียม ลุมพินีวิลล์ รามคำแหง 44
คอนโดมิเนียมอมันตา ถ.พระราม 4 โครงการอาคารศูนย์วิจัยและพัฒนา มศว. ประสานมิตร และ
โครงการโรงพยาบาลรามา ธิบดี

สำหรับภาวะการแข่งขันนั้น เศรษฐกิจมีการชะลอตัวลงในปี 2549
สืบเนื่องจากความไม่มีเสถียรภาพทางการเมืองซึ่งส่งผลกระทบต่อโครงการลงทุนของภาครัฐทำให้งานภาครัฐลดลงและการแข่งขันในอุตสาหกรรมปรับตัวสูงขึ้น
อย่างไรก็ตาม ภายหลังการปฏิรูป
ได้มีรัฐบาลชุดรักษาการเข้ามาดำเนินงานต่อซึ่งได้อนุมัติโครงการลงทุนก่อสร้างระบบขนส่งมวลชนขนาดใหญ่
และหากเป็นไปตามกำหนดการของภาครัฐ งานก่อสร้างดังกล่าวจะเริ่มได้ในช่วงปลายปี 2550
ซึ่งจะส่งผลให้กำลังการผลิตของงานเสาเข็มเจาะในตลาดถูกแบ่งออกไปทำงานให้โครงการดังกล่าวมากพอสมควร
ดังนั้นภาวะการแข่งขันที่สูงขึ้นคาดว่าจะเป็นเพียงช่วงสั้นๆ และจะกลับเข้าสู่ภาวะปกติในไม่ช้า

ความเสี่ยงในการดำเนินธุรกิจของบริษัท ได้แก่

-   ความเสี่ยงจากการพึ่งพิงลูกค้ารายใหญ่ โดยในช่วง 2-3 ปีที่ผ่านมา บริษัทมีรายได้จากบมจ.
    ซิโน-ไทย เอ็นจิเนียริ่ง แอนด์ คอนสตรัคชั่น มากกว่าหรือเท่ากับร้อยละ 30 ของรายได้รวม
    ซึ่งบริษัทคาดว่าบริษัทจะยังคงมีรายได้หลักจากลูกค้ารายนี้ต่อไปในอนาคต อย่างไรก็ตาม
    บริษัทได้ตระหนักถึงความสำคัญในการลดความเสี่ยงโดยมีนโยบายขยายฐานลูกค้าทั้งที่รับงานภาครัฐและภาคเอกชนให้มีจำนวนมากขึ้น

-   ความเสี่ยงจากความผันผวนของราคาและอุปทานของวัตถุดิบ
    บริษัทได้ลดความเสี่ยงจากการผันผวนโดยการสั่งซื้อวัตถุดิบบางรายการล่วงหน้าทั้งจำนวน
    และบางรายการทำสัญญากำหนดราคาคงที่ในระยะเวลาหนึ่ง
    โดยบริษัทได้ติดตามข้อมูลราคาวัตถุดิบต่างๆอย่างใกล้ชิด นอกจากนี้
    บริษัทยังคงรับงานที่รับผิดชอบเฉพาะค่าแรงและเครื่องจักรเป็นส่วนใหญ่ด้วย

-   ความเสี่ยงในการที่ไม่สามารถหางานใหม่ได้เมื่อโครงการปัจจุบันเสร็จสิ้นแล้ว
    เนื่องจากงานฐานรากมีระยะเวลาโครงการไม่นานนักประมาณ 2-6 เดือนหรือมากที่สุดไม่เกิน
    1 ปี ทำให้บริษัทต้องหาโครงการอย่างต่อเนื่อง อย่างไรก็ตาม
    บริษัทคาดว่าจะได้รับประโยชน์จากงานโครงสร้างและสาธารณูปโภคพื้นฐานขนาดใหญ่ของภาครัฐที่จะมีการก่อสร้างอย่างต่อเนื่องไปอีก
    5-7 ปี รวมทั้งงานของภาคเอกชนอื่นๆด้วย

-   ความเสี่ยงจากการสูญเสียบุคลากรที่มีความรู้ ความชำนาญในงานฐานราก
    บริษัทจำเป็นต้องอาศัยบุคลากรที่มีความรู้ ความชำนาญในงานด้านต่างๆ
    โดยบริษัทมีนโยบายในการดูแลสวัสดิการของพนักงานและให้ผลตอบแทนที่สามารถแข่งขันกับตลาดได้
    รวมถึงมีการพัฒนาบุคลากรอย่างต่อเนื่อง

-   ความเสี่ยงจากการก่อสร้างโครงการล่าช้ากว่ากำหนด ซึ่งอาจเกิดจากผู้ว่าจ้าง เช่น
    ส่งมอบพื้นที่ช้า ทำให้อาจส่งผลกระทบต่อระยะเวลา และค่าใช้จ่ายต่างๆ
    โดยบริษัทมีการประชุมวางแผนกับผู้ว่าจ้างอย่างต่อเนื่องเพื่อลดปัญหาดังกล่าว
    ส่วนการล่าช้าจากบริษัทนั้น เช่นการขาดวัตถุดิบหลัก
    ทำให้ส่งงานไม่ทันกำหนดและอาจต้องเสียค่าปรับ
    ซึ่งบริษัทได้ลดความเสี่ยงโดยการสั่งซื้อวัตถุดิบบางรายการล่วงหน้าทั้งจำนวนภายหลังได้รับว่าจ้าง

-   ความเสี่ยงจากการที่ถูกฟ้องร้องหากโครงการมีปัญหา
    ความเสียหายที่เกิดขึ้นกับโครงการมีได้หลายสาเหตุ และอาจก่อความเสียหายหรือการบาดเจ็บ
    ซึ่งบริษัทอาจถูกฟ้องร้องได้ อย่างไรก็ตาม
    ที่ผ่านมาโครงการของบริษัทยังไม่เคยเกิดความเสียหายและบริษัทไม่เคยถูกฟ้องร้องแต่อย่างใด
    ทั้งนี้ เนื่องจาก บริษัทมีระบบการควบคุมการก่อสร้างที่มีมาตรฐานสูง
    เพื่อลดโอกาสที่ความเสียหายที่จะเกิดจากขบวนการก่อสร้างให้มีน้อยที่สุด

ปัจจุบัน บริษัทมีทุนจดทะเบียน 150 ล้านบาท แบ่งเป็นหุ้นสามัญจำนวน 150 ล้านหุ้น
มูลค่าที่ตราไว้หุ้นละ 1 บาท สำหรับผลการดำเนินงานในรอบปี 2549 ที่ผ่านมา
บริษัทมีรายได้รวมทั้งสิ้น 520.11 ล้านบาท ซึ่งเป็นรายได้จากการรับจ้าง 518.41 ล้านบาท
กำไรสุทธิ 18.06 ล้านบาท กำไรต่อหุ้นขั้นพื้นฐาน 0.12 บาทต่อหุ้น อัตราผลตอบแทนผู้ถือหุ้นร้อยละ
7.42 และอัตราผลตอบแทนจากสินทรัพย์ร้อยละ 4.57

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)